ተቃዋሚዎች ከኢሕአዴግ ጋር የሚያካሂዱት ድርድር ሕገ መንግሥቱን እስከ መቀየር ይደርሳል አሉ
ሕጋዊ ተቃዋሚ የፖለቲካ ድርጅቶች ከኢሕአዴግ ጋር ሊያደርጉት ያቀዱት ድርድር፣ ሕገ መንግሥቱን ማሻሻል ብሎም መቀየር ድረስ እንደሚሆን አስታወቁ፡፡ባለፈው ዓመት በአገሪቱ ውስጥ ሁከት መከሰቱን ተከትሎ መንግሥት ከተቃዋሚዎች ጋር ለመነጋገር ቃል በገባው መሠረት፣ ገዢው ፓርቲ ጥር 10 ቀን 2009 ዓ.ም. ጥሪ አድርጎ የድርድር ቅድመ ውይይት ተካሂዷል፡፡ይኼንን በማስመልከት ስድስት የፖለቲካ ፓርቲዎች ማለትም መኢአድ፣ መኢዴፓ፣ ኢዴፓ፣ ኢራፓ፣ ሰማያዊ ፓርቲና ኢብአፓ ሰኞ ጥር 29 ቀን 2009 ዓ.ም.  በመኢአድ ጽሕፈት ቤት ለጋዜጠኞች በሰጡት መግለጫ፣ ‹‹የረፈደበት›› ያሉትን የመንግሥትና የገዢው ፓርቲ የድርድር ጥሪ ‹‹በጎ ጅምር›› ብለውታል፡፡ከላይ የተጠቀሱት ፓርቲዎች ተወካዮች አመራሮች በጋራ የሰጡት መግለጫ ‹‹ድርድሩ የተሳካ እንዲሆን ሁሉም ወገን የበኩሉን ይወጣ›› በሚል ርዕስ የወጣ ሲሆን፣ ፓርቲዎቹ ከድርድሩ በፊት ባደረጉት ውይይት በአራት አማራጭ ሐሳቦች ላይ ከስምምነት መድረሳቸውን ይገልጻል፡፡ በአደራዳሪዎች፣ በታዛቢዎች፣ በሚዲያና በስብሰባ ሥነ ሥርዓት ላይ፡፡  ስድስቱ አገር አቀፍ ፓርቲዎች ባደረጉት ውይይት መሠረት ድርድሩ የሚካሄድበትን የሥነ ሥርዓት አማራጭ ለመንግሥት ማስገባታቸውን አስረድተዋል፡፡ ፓርቲዎቹ በመግለጫቸው እንዳሉት ሊካሄድ የታሰበው ድርድር የሕዝብን ጥቅም በሚያስቀድምና በቅንነት ከተካሄደ ምትክ በሌለው ሁኔታ ውጤታማ ይሆናል፡፡ ድርድሩ ውጤታማ ይሆን ዘንድም አንዳንድ ነጥቦች በቅድሚያ ተግባራዊ እንዲሆኑ ገዢውን ፓርቲ አሕአዴግ አሳስበዋል፡፡ ድርድሮቹን እንደ ከዚሁ ቀደም ለሚዲያ ፍጆታና ለጊዜ መግዣ ከማድረግ እንዲቆጠብ፣ ድርድሩ ላይ ተሳታፊ ለሚሆኑ የተቃዋሚ ፓርቲዎች አመራሮችና አባላት ደኅንነት ጥበቃ እንዲደረግላቸው፣ በተለይ በውጭ አገር የሚገኙ ኢትዮጵያዊያንና ትውልደ ኢትዮጵያውያን ገዢው ፓርቲና መንግሥት በሀቀኝነትና በግልጽነት ኃላፊነቱን እንዲወጣ ገንቢ የሆነ የፖለቲካ ተፅዕኖ እንዲያደርጉ የሚሉ ይገኝባቸዋል፡፡ፓርቲዎቹ ሁከቱን በመምራትም ሆነ በማቀዝቀዝ ምንም ድርሻ ያልነበራቸው መሆኑ ተገልጾ፤ ‹‹ሕዝብን ወክላችሁ ለመደራደር ትችላላችሁ ወይ?››፣ ‹‹የኃይል ሚዛኑ ድርድር ያስብላል ወይ?›› የሚሉ ጥያቄዎች ቀርበውላቸው ነበር፡፡‹‹ድርድሩ በቀላሉ የተገኘ አይደለም፤›› በማለት ከአመራሮች መካከል አንዱ የኢራፓ ፕሬዚዳንት አቶ ተሻለ ሰብሮ በተለይ ከ1997 ዓ.ም. ጀምሮ ሁሉንም ነገር ዝግ እንደነበርና የድርድሩ ጥሪ በሕዝቡ ግፊት የተገኘ ድል መሆኑን ተናግረዋል፡፡ከዚሁ በፊት ኢሕአዴግ አምባገነናዊ በሆነ መንገድ የፓርላማ መቀመጫዎችን ሙሉ ለሙሉ መቆጣጠሩን፣ ተቃዋሚዎች በሕጋዊ መንገድ ሁኔታውን ሲቃወሙ መቆየታቸውንና በመጨረሻም ችግሩ በሕዝቡ ገንፍሎ መውጣቱን ጠቁመዋል፡፡ ሕዝቡን ወክለው በመደራደር አገሪቱ ከገባችበት የሥርዓት ቀውስ ለማውጣት እንደሚሠሩ ገልጸው፣ የኃይል ሚዛኑ የሚለካው በድርድሩ ላይ በሚቀርቡ ሐሳቦች እንደሆነም አክለዋል፡፡   እንደሁም ደግሞ ድርድሩ ምን ድረስ እንደሚዘልቅ አስመልክቶ ለቀረበላቸው ጥያቄ ሲመልሱ፣ መድረኩ ሁሉንም ያካተተ እንደሚሆን፣ ሕገ መንግሥቱን ማሻሻልና እስከ መቀየር ሊደርስ እንደሚችል አቶ ተሻለ ተናግረዋል፡፡ የኢዴፓ ፕሬዚዳንት ዶ/ር ጫኔ ከበደ የሕዝብ ጥያቄ እስኪመለስ ድረስ ሕገ መንግሥቱ እንዲሻሻል እስከ መጨረሻው እንደሚደራደሩ ገልጸዋል፡፡ ተቃዋሚ ፓርቲዎቹ የሚደራደሩበትን አጠቃላይ መንፈስ ከመግለጽ ባሻገር ዝርዝር የድርድር ነጥቦችን ከማንሳት ተቆጥበዋል፡፡ስድስቱ የፖለቲካ ፓርቲዎች የጋራ አቋም ይዘው እንደሚቀርቡ ገልጸዋል፡፡ ውይይቱም ሆነ ድርድሩ እንደ ከዚህ ቀደሙ የፖለቲካ ፓርቲዎች የጋራ ምክር ቤት አባል በመሆንና ባለመሆንን እንዳልሆነ መሆኑ ይታወቃል፡፡በ2002 ዓ.ም. ምርጫ ዋዜማ በተለይ በመድረክ የተሰባሰቡ ተቃዋሚዎች የምክር ቤቱ አባል ለመሆን ቅድመ ሁኔታ በማቅረባቸው ተገልለው መቆየታቸው ይታወሳል፡፡  